Ľ. Mušková, poslankyňa: (2003-09-09):
Ďalej argumentom proti zriadeniu univerzity súčasnou koalíciou, vtedy opozíciou, je aj argument počtu verejných univerzít na Slovensku. Tento názor je veľmi blízky mnohým fnešným koaličným poslancom. Neviem však, či nájdu dosť odvahy, aby ho prezentovali. Dovolím si však upozorniť hlavne koaličných poslancov na známu pravdu, že u nás na Slovensku sa univerzity ľahko zriaďujú, ťažko financujú a absolútne sa nedajú zrušiť. Vážený pán minister, na základe uvedeného predkladám nasledovný návrh. Navrhujem vám stiahnuť z rokovania z uvedených dôvodov, ako som spomínala, tento návrh zákona. Chcem vám tiež poradiť, ak SMK chce naďalej univerzitu, môže sa v Komárne zriadiť takáto univerzita, môže sa realizovať ako neuniverzitná a súkromná bez dotácie zo štátneho rozpočtu. V zmysle zákona o vysokých školách je o tom kompetentná rozhodnúť vláda Slovenskej republiky. V prípade, že nestiahnete, pán minister, z rokovania tento návrh, ja odporúčam Národnej rade Slovenskej republiky, aby o tomto návrhu zákona nerokovala v druhom čítaní. Ak neprejde tento návrh zákona, chcem poprosiť Národnú radu, aby hlasovala opäť druhýkrát o tom, aby sa prerušilo rokovanie o tomto návrhu zákona toho času, kým nebude vyjadrenie Akreditačnej komisie, pretože je nemysliteľné, aby sa nevyjadrila Akreditačná komisia ku vzniku univerzity. Vy ste  veľakrát spomínali, že je to nemožné, aby sa takýmto spôsobom univerzita stanovila. Ďalej chcem upozorniť, že ak bude schválený zákon v tomto znení, v akom je predložený, tento zákon dáme na Ústavný súd, či nie je v rozpore s Ústavou Slovenskej republiky v čl. 12 ods. 2, pretože študent, občan Slovenskej republiky neovládajúci maďarský jazyk nemá šancu študovať na  univerzite, ktorá je financovaná zo štátneho rozpočtu. Ďakujem za pozornosť. (Potlesk.) Z. Martináková, podpredsedníčka NR SR: Faktická poznámka pani poslankyňa Erzsébet Dolník. Uzatváram možnosť hlásiť sa s faktickými poznámkami. E. Dolník, poslankyňa: Ďakujem pekne. Skutočne som sa už nechcela prihlásiť, ale posledné vety pani poslankyne ma predsa len vyprovokovali. Dve kratučké poznámočky, skutočne len faktické. Keď navrhla, že by sa mala vytvoriť univerzita bez štátnej dotácie, len jednu poznámku. Tí ľudia, tí občania, ktorých deti by tam mali chodiť, sú občanmi tejto republiky a platia tu dane. (Potlesk.) Druhá vec, ktorú... Z. Martináková, podpredsedníčka NR SR: Pani poslankyňa Mušková, chcete reagovať? E. Dolník, poslankyňa: Ešte som neskončila, ak dovolíte, len mi do toho skákali. Druhá vec, čo som chcela pripomenúť, že pani kolegyňa sa považuje sa celú slovenskú spoločnosť. Myslím si, že tam patrí aj tých 10 percent. A posledná vec, ktorá, ja si myslím, je skutočne racionálna: neustále tu hovoríme o sociálnych aspektoch. Pán kolega Albert už povedal, predsa na južnom Slovensku, kde žije táto národná menšina, nie je univerzita. Najbližšie je v Bratislave, Nitre, Košiciach, no keď už majú dochádzať, prečo by sme napríklad nepomohli aj tým, že by sa tam vytvorila univerzita skutočne európska. A keď už hovoríme o Európskej únii, predsa hranice nebudú nič znamenať. Môžu tam chodiť pokojne aj žiaci z Maďarska, napríklad zo severného územia. Ďakujem. Z. Martináková, podpredsedníčka NR SR: Pani poslankyňa Mušková.